# Máis que protesta

### Elaboración de reportaxes sobre as necesidades da contorna

Seguro que coñecedes loitas veciñais da vosa vila, barrio ou parroquia para reclamar melloras, ou ben reivindicacións da xente nova para dispor de espazos para o lecer e a creación. E é posible que vos decatásedes de que a prensa non sempre recolle esas necesidades ou non o fai dándolle voz aos protagonistas. Axiña veremos un exemplo disto, en todo caso.
Por iso pode ser importante transmitir a través das canles das que dispoñemos (os medios do centro escolar, a rede, os paneis da rúa...) información plural e de primeira man sobre as demandas da nosa contorna. Precisamos, entón, compoñer reportaxes xeolocalizadas para contribuír a dar voz ás reclamacións sociais máis próximas e colaborar na mellora do contexto no que vivimos. Dito doutro xeito, o obxectivo é crear un texto xornalístico mixto a través do cal mostremos como se está a mobilizar un determinado grupo social para conseguir algo que consideramos xusto.
Os temas poden ser, entón, a mellora das condicións de traballo dos empregados dunha empresa, as dificultades na explotación de recursos de mariscadores/as, mariñeiros/as ou labregos/as, os arranxos ou obras necesarias nun lugar, a oposición a instalacións lesivas ou perigosas, etc. Nese labor, será imprescindible, claro, contactar co grupo social escollido.

### Comezar a secuencia

Conectad@s?